Én person døde og en er kritisk skadet etter helikopterstyrt. Dette vet vi om ulykken.
Onsdag kveld styrtet et Sikorsky-helikopter i sjøen utenfor Sotra. Seks personer var om bord. Én kvinnelig sykepleieri 60-årene omkom. Siden 2020 har det vært tre alvorlige hendelser med helikoptertypen i Norge. Ulykken skjedde i 19.30-tiden onsdag kveld. En kvinne i 60-årsalderen mistet livet. Kvinnen var ansatt i Equinor, og var sykepleier. Kvinnens pårørende er varslet om dødsfallet. De fem andre som var om bord er skadet. Én er kritisk skadet og en annen er alvorlig skadet. De tre andre er lettere skadet, opplyser Haukeland sykehus på X torsdag formiddag. Helikopteret var et SAR-helikopter av typen Sikorsky S-92. Dette er den eneste helikoptertypen som flyr offshore i Norge. Det var ute på øvingstur for Equinor og ble operert av selskapet Bristow. Helikopteret er tilknyttet SAR-tjenesten (som står for «search and Rescue») for Oseberg-området i Nordsjøen. Stabssjef Gustav Magne Landro i Vest politidistrikt kunne ved 13-tiden torsdag fortelle at arbeidet med å sikre vrakdeler vil fortsette utover dagen. Denne jobben har vært vanskelig på grunn av høye bølger. Politiet jobber med innhenting av bevismateriale og skal bistå med å heve vraket etter hvert. Havarikommisjonen tror det ligger på 300 meter dyp. Landro sier at de har god oversikt over hvor vraket ligger. Han oppfordrer publikum som observerer vrakdeler, til å melde ifra til politiet. Helikopteret har utstyr som tar opptak av blant annet lyd og annen teknisk data. Informasjonen vil kunne gi svar på det som skjedde i forbindelse med ulykken. Blant annet finnes det lydopptak av de siste 30 minuttene før ulykken skjedde, skriver Bergens Tidende. Havarikommisjonen sier til NRK at de tror helikopteret ligger på 300 meters dyp. Slik skjedde ulykken Helikopteret hadde vært i luften i rundt én time da det oppsto problemer. Det hadde tatt av fra Flesland klokken 18.24 for å delta på en søk- og redningsøvelse med lasteskipet Wilson Twisteden, skriver NRK. Kanalen har gått gjennom tidslinjen for ulykken. Den viser at helikopteret mistet kontakt med radaren klokken 19.38. Tre minutter senere styrtet det i sjøen. Det settes i gang en stor redningsaksjon der Kystvakten og Forsvaret deltar. Etter at helikopteret tar av fra Flesland, flyr det i området vest og nord for Sotra. Én time og 14 minutter etter avgang forsvinner posisjonssignalet fra helikopteret. Det befinner seg da rundt 120 meter over havet og holder lav fart: 16 knop.  CHC Norge utsetter flygingene med sin S-92 tilbringerhelikoptre til klokken 13 torsdag ettermiddag, skriver de til NTB. Det vil si at alle flyginger til den norske sokkelen er utsatt frem til det. Hvorfor skjedde ulykken? Foreløpig er det for tidlig å vite hva som er årsaken til ulykken. Politiet har startet etterforskning som vil gi svar på hva som skjedde. Politiet samarbeider med Havarikommisjonen om det videre arbeidet. Det er også bedt om bistand fra Forsvaret til å finne og samle opp vrakdeler fra området. Torsdag skal Havarikommisjon begynne arbeidet med å finne helikopteret. – Vi er orientert om ulykken og er klar til å bistå norske granskningsmyndigheter og våre kunder. Sikkerhet er vår øverste prioritet, uttaler Sikorsky til FlightGlobal. Dette er imidlertid ikke den eneste alvorlige hendelsen med denne helikoptertypen. Hva slags helikopter er det? Helikopteret er et Sikorsky S-92-helikopter. Det blir blant annet brukt som kystvakthelikopter og som redningshelikopter, ifølge Store norske leksikon (SNL). Det er blitt brukt i Norge i over 12 år. Varianten som styrtet, var et redningshelikopter som tar oppdrag for både private og offentlige organisasjoner, blant annet i Nordsjøen.  Helikopteret har to motorer og en firebladet rotor. Det er 17 meter langt og har plass til opptil 22 passasjerer. I Norge blir helikopteret operert av CHC og Bristow. Helikopterselskapet er spesialisert på å transportere folk til oljeinstallasjoner i Nordsjøen. Siden 2020 har det vært tre alvorlige hendelser med denne helikoptertypen i Norge, skriver Bergens Tidende. Alvorlige hendelser I fjor sommer sviktet en motor på et Sikorsky S-92A like etter avgang fra en oljeplattform i Ekofiskfeltet i Nordsjøen. Helikopteret fløy videre på én motor til Stavanger lufthavn. Ingen ble skadet i hendelsen. Havarikommisjonen har åpnet en full undersøkelse. Rapporten er ennå ikke klar. Høsten 2021 var et S-92A på treningsoppdrag for søk og redning i Nordsjøen. På vei tilbake til oljeplattformen mistet helikopteret nesten alt oljetrykk. Kort tid etterpå klarte helikopteret likevel å lande på oljeplattformen. Ingen kom til skade. Undersøkelser viste at en kobling som drev den ene oljepumpen, var ødelagt grunnet sterk slitasje. Motoren har to oljepumper. Også den andre koblingen var slitt. I etterkant har Sikorsky-fabrikken besluttet å skifte ut denne koblingen hyppigere. Et S-92 var på vei tilbake til Sola fra oljeplattformen West Elara i Nordsjøen. Under nedstigningen lyste varsellamper om tap av oljetrykk og økende oljetemperatur i hovedgirboksen. Besetningen sendte ut nødanrop, men klarte å fly videre og lande på Sola. Ingen ble skadet. Etterpå var det synlig at olje hadde lekket ut. Havarikommisjonen fant at en metallskive hadde kilt seg fast i hovedgirboksens oljesystem. Trolig hadde den kommet inn i girboksen i forbindelse med vedlikehold. – Ikke beslektet Avdelingsdirektør Kåre Halvorsen i Statens havarikommisjon sier at de ikke anser de tre nestenulykkene som beslektet, ut over at samme helikoptertype har vært involvert.  Men dersom de finner noe som sammenfaller med de tidligere saken, er det interessant, sier han.
Et Sikorsky-helikopter styrtet i havet nær Sotra på onsdag. Seks personer var om bord, én døde.  Helikopteret var på oppdrag for Equinor og deltok på en øvelse. Det har vært ytterligere tre alvorlige hendelser med denne helikoptertypen i Norge siden 2020.